Statsminister Anders Fogh Rasmussen (V) blev valgets absolutte topscorer i personlige stemmer ved tirsdagens folketingsvalg. Statsministeren stillede op i Sjællands Storkreds, der er landets største, men han fik alligevel færre stemmer end ved sidste valg, da han stillede op i Københavns Amt. Socialdemokraternes formand, Helle Thorning-Schmidt, i København kom med næsten 50.000 personlige stemmer ind på en flot andenplads med en 10-dobling af sit stemmetal foran DF-lederen Pia Kjærsgaard, der også opstillede i Sjællands Storkreds og fik et flot valg med 47.611. Det er knap 10.000 flere stemmer end ved sidste valg. Den populære nordjyske regionsformand Orla Hav blev nyvalgt til Folketinget og strøg direkte ind på top ti-listen med næsten 30.000 personlige stemmer. SF's fordobling af mandattallet slog også igennem i et flot personligt stemmetal til partiformand Villy Søvndal, der er blandt topscorerne med over 33.000 personlige stemmer. Top ti-listen over personlige stemmer med stemmetallet fra folketingsvalget i 2005 i parentes: 1. Anders Fogh Rasmussen (V) 58.751 (61.792) 2. Helle Thorning-Schmidt (S) 49.926 (4.591) 3. Pia Kjærsgaard (DF) 47.611 (38.347) 4. Villy Søvndal (SF) 33.010 (6.838) 5. Orla Hav (S) 29.192 (-) 6. Lene Espersen (K) 27.457 (25.762) 7. Mette Frederiksen (S) 27.077 (18.219) 8. Søren Gade (V) 23.993 (19.161) 9. Bendt Bendtsen (K) 23.464 (25.871) 10. Svend Auken (S) 22.769 (35.978) /ritzau/

Referat:
Anders Fogh Rasmussen fik flest personlige stemmer. Nummer to og tre var Helle Thorning-Schmidt og Pia Kjærsgaard. Orla Hav kommer ind på 5. pladsen.